El Gabinet de Promoció del Valencià de l’Ajuntament de Sagunt recull el premi al Bon Govern pel joc ‘Capgirant Sagunt’
09 de març 2023

![](/media/julnuapn/premiofvmpbongovern1_c.jpg?width=850&height=561.8806306306307)

El Gabinet de Promoció del Valencià de l’Ajuntament de Sagunt ha rebut el premi al Bon Govern 2022 atorgat per la Federació Valenciana de Municipis i Províncies (FVMP), pel joc _Capgirant Sagunt de la T a la S_. Este premi ha sigut en la categoria de ‘Cultura i Normalització Lingüística’. Estos guardons van dirigits a les bones pràctiques municipals i tenen com a objectiu prioritari promoure la qualitat de les polítiques públiques en l’àmbit local. La delegada del Gabinet, Maria Josep Soriano, acompanyada per altres membres de l’Equip de Govern, va rebre el premi este dimarts en la seu de la FVMP: «**Estem molt contents i orgullosos perquè aquesta proposta original que és el Capgirant esdevé el símbol del que hem treballat estos últims anys en el Gabinet per promocionar l’ús social del valencià**».

La regidora ha destacat que a partir d’esta proposta lúdica podem descobrir característiques mediambiental, històriques, econòmiques i culturals que fan singular el nostre municipi de Sagunt: «**Aquest treball en paper i en línia ens proporciona una eina útil, interactiva i bonica per a aprofundir en alguns aspectes jugant. És un passeig curiós i sentimental per la terra on vivim, que segur després d’emprar-lo estimarem més encara. S’ha distribuït no sols a l’alumnat de tots els centres educatius, sinó també a tots aquells ciutadans, turistes i curiosos que vulguen accedir al material que està en la web del nostre ajuntament. Perquè som un poble que tenim molt a contar, capgirem Sagunt**».

![](/media/nhxjqp05/premiofvmpbongovern3_c.jpg?width=850&height=561.8806306306307)

Cal destacar que el joc proposa un viatge lúdic per les característiques mediambientals, històriques, econòmiques i culturals que fan singular el municipi. Les cartes de vocabulari estan dividides en cinc parts diferenciades per colors: Història (marró), Identitat (taronja), Medi Ambient (verd), Ciutat (blau) i Personatge (roig). Es poden utilitzar com a guia o emprant les activitats, també interactives, que l'acompanyen al web [**https://bit.ly/capgirantsagunt**](https://bit.ly/capgirantsagunt).

Les activitats proposades són: _Línia del temps_, on es podran situar totes les cartes en una línia del temps que va des de l'any 219 a. C. fins al 2022; _Situar en el mapa_, que consistirà a situar totes les cartes en un mapa de la ciutat per poder identificar espais amb les representacions de les cartes; _El temps s'ha acabat_, en què es podran descobrir totes les cartes i explicar-les d'una manera diferent cada vegada; _Reescriu la Història_, que fomenta la creativitat fent servir l'explicació sobre cadascuna de les cartes, així com _Joc de descoberta_, entre d'altres.

Els dissenys són obra de la il·lustradora Teresa Cebrián i l'empresa local Yogur de Fresa, inspirats en uns textos d'Albert Llueca amb l'assessorament de Lluís V. Alcaide i del Gabinet de Promoció del Valencià.

La creació dels Premis al Bon Govern de la Federació Valenciana de Municipis i Províncies (FVMP), per recompensar les bones pràctiques a les entitats, és una mostra del compromís del municipalisme valencià a la fi d’aconseguir governs locals responsables, oberts i eficaços i adequats a les necessitats socials.

![](/media/a1gdakju/premiofvmpbongovern4_m.jpg?width=850&height=533.2298136645962)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-de-l-ajuntament-de-sagunt-recull-el-premi-al-bon-govern-pel-joc-capgirant-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-de-l-ajuntament-de-sagunt-recull-el-premi-al-bon-govern-pel-joc-capgirant-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-de-l-ajuntament-de-sagunt-recull-el-premi-al-bon-govern-pel-joc-capgirant-sagunt/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-de-l-ajuntament-de-sagunt-recull-el-premi-al-bon-govern-pel-joc-capgirant-sagunt/)